fi fi fi fi en en fi fi fi fi fi fi fi da fi hbs_lat fi fi fi fi fi fi fi da sl fi fi fi fi fi fi fi da fi fi fi fi fr fr fi fr fi fi en fr fi en fi fi en fi fi fi fi fi fi da fi en fi fi fi fi fi da fi fi fi fi fi fi fi fi fi fi fi fi fi fi fi da fi fi fi fi fi fi fi fi fi fi fi fi fi fi fi fi fi fi fi da fi fi fi fi fi fi da fi fi fi fi fi fi fi fi da fi fi fi fi fi hbs_lat en id fi et id fi fi fi fi fi en fi fi fi fi fi sq tr en fi hbs_lat fi en ceb fi fi fi fi fi en cs fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi es fi fi fi hbs_lat fi fi en fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi en en fi es en fi en en
Käytiin Timon kanssa kahdestaan Kokkolassa syömässä Pedrina's nimisessä ravintolassa meidän vuosipäivän kunniaksi. Se on vähän Amarillon tyylinen ravintola. Kannattaa kyllä ehdottomasti kokeilla, mikäli siellä päin tai Ylivieskassa liikkuu. Tykkäsin kyllä, kun salaatti ja juomabuffet kuului pääruoan hintaan. Tilasin hampurilaisaterian ja olin kyllä ihan täynnä enkä jaksanut kaikkea edes syödä. Tämä asu on tosiaan kuvattu siltä päivältä. En nykyään lähde ilman kaulahuivia minnekään, koska sairastun heti jos saan vähänkin kylmää. Lähinnä varmaan sen takia, kun oon kaula paljaana kaikki takit aina auki. Tuo villatakki on yks mun lempparivaate, mutta se on tosi kuuma joten sitä voi oikeastaan käyttää vain pakkasilla.
Täytin tuossa viime viikolla 25 vuotta, mutta en oikeastaan koe minkäänlaista ikäkriisiä tällä kertaa, vaikka oonkin lähempänä kolmeakymmentä vuotta kuin kahtakymmentä. Huh. Ikä tosin on vain numero, enkä koe olevani kyllä mitenkään erityisen vanha. Kuvittelen olevani parikymppinen. Hah. Se minkä koen olevan muuttunut nyt tässä lähivuosina, on itsevarmuus. Oon nykyään paljon itsevarmempi, enkä enää lähde miellyttämään muita, siksi että mut hyväksyttäisiin. Mä tunnen itseni, tiedän omat hyvät ja huonot puolet ja myös hyväksyn ne huonot puolet. Jos joku ei pidä musta, niin se on hänen ongelmansa, ei minun.
Oon aina ollut vähän semmonen kiltti tyttö, joka on ehkä hiukan alistuvainenkin. Nykyään uskallan sanoa myös "ei" silloin kun on tarvetta, vaikkei se aina helppoa ole vieläkään. Se, etten suostu kaikkeen mitä multa pyydetään, ei tarkoita sitä, että olisin itsekäs tai ilkeä vaan se tarkoittaa sitä, että arvostan itseäni. Kuitenkin se olen minä, joka määrittelen omassa elämässäni rajani, kuinka minua kohdellaan, millä lailla minulle puhutaan tai minkä verran jaksan. Minä en esimerkiksi hyväksy millään tasolla elämääni alistamista, mollaamista, valehtelua, manipulointia, kiristämistä tai muita henkisen väkivallan muotoja. Kun tajusin, että voin näin aikuisena valita keiden kanssa vietän aikaa, voin paljon paremmin. Eihän siinä ole mitään järkeä viettää aikaa ihmisten kanssa, jotka eivät arvosta sua, puukottavat selkään ja haluavat painaa sua alas! Eikä se kyllä pidemmän päälle tervettäkään ole. Menneisyyteen ei enää voi vaikuttaa, mutta teen kaikkeni, että tulevaisuuteni on parempi. Tällä hetkellä voin kyllä erittäin hyvin ja innolla odotan uutta vauva-arkea ja suunnittelen poikamme 2-vuotissynttäreitä.♥
Category: ajatuksia, asut, lifestyle, muoti, musiikki
Yhdysvalloista Suomeen rantautunutta kiitospäivän jälkeistä Black Friday -päivää vietettiin eilen. Yhdysvalloissa Black Friday avaa kauppojen joulusesongin. Tämä tarkoitti Suomessa sitä, että monissa nettikaupoissa ja myös kivijalkamyymälöissä kaupat olivat myöhempään auki ja täynnä alennuksia. Itse en ole aikaisemmin hyödyntänyt Black Fridayn tarjouksia, mutta tänä vuonna tuli kytättyä milloin mitäkin nettikauppaa ja kävin pyörimässä keskustassa tarjousten perässä. Esimerkiksi BikBokissa ja Askossa kaikki tuotteet oli -40% alennuksessa, H&M:llä ja Hongkong -tavaratalossa sai kaikki -20% alennuksella, Cubukselta sai kaikki takit -50% alennuksella ja alennusprosenttien lisäksi monessa kaupassa oli tiettyjä tuotteita alennettu. Tässä ois mun löytämät jutut näistä alennuksista.
Carlings -nimisessä liikkeessä oli kaikki tuotteet alennettu -30%, mutta tämä ohut bombertakki oli erikoisalennuksessa. Tämän alkuperäinen hinta oli 49,90€ ja maksoin tästä vain 14,90€! Ihan huippulöytö siis hintansa puolesta! Punnitsin tämän värin ja vihreän välillä, mutta tämä viininpunainen oli kuitenkin enemmän mieleen. En malta odottaa lämpimämpiä kelejä, että tätä voi alkaa pitää. Toki tätä voi pitää myös sisällä paitana, koska tämä on tosi ohut.
Bikbokista tarttui mukaan lähinnä yökkäreitä ja ostin mä näiden lisäksi yhdet mustat tavalliset legginssit, joista sain sen -40% alennuksen. Nämä yökkärit oli alennettu jo valmiiksi. Toppi 4.95€ (9,95€), shortsit 4,95€ (12,95€) ja yökkäri jumpsuit 9,95€ (19,95€).
Nämä eivät olleet Black Friday ostoksia, mutta ostin viime viikolla tulevalle vauvalle kotiutumista varten vaatteita. Pipo on H&M:ltä ja neulehaalari on Kappahl:ista Newbien mallistoa. Sain neulehaalariin clubikortilla -30% alennuksen ja maksoin siitä 20,99€. Pipon hintaa en edes enää muista.
Oltiin päätetty Timon kanssa, että kun ollaan oltu kymmenen vuotta yhdessä, ostetaan uudet sormukset tämän vuosipäivän kunniaksi. Ollaan oltu niin nuoria, kun ollaan menty kihloihin ja naimisiin, jolloin sormuksien valintaan vaikutti enemmän hintalappu. Oltiin jo aiemmin näitä sormuksia käyty katsomassa, mutta nyt Black Fridayn kunniaksi Kultajousessa oli kaikki korut -25% ja Uimola -nimisessä liikkeessä oli kaikki korut -30% alennuksessa (klo.20-21 välillä), joten käytimme nämä alennukset hyväksi. Oma valkokultainen sormukseni oli Kultajousesta ja käytän sitä yhdessä kihlasormuksen ja vihkisormuksen kanssa. Timon sormus on titaania kultaisella rinkulalla ja se on ostettu Seinäjoen Uimola liikkeestä.
Vaikka eilen oli perjantai, niin monissa liikkeissä ja nettikaupoissa alennukset jatkuu koko viikonlopun joten kannattaa ehdottomasti hyödyntää näitä tarjouksia. Ootteko te ostaneet mitään Black Fridayn tarjouksista?
Edellinen postaus mun ja Timon kymmenennestä vuosipäivästä sai ihan älyttömän hienon vastaanoton. Kiitos kaikille, jotka sitä kommentoitte!♥ Se postaus nousikin muutamassa päivässä yhdeksi mun blogin suosituimmista postauksista, sillä sitä katsottiin parissa päivässä reilut 1200 kertaa! Jos et vielä ehtinyt sitä lukemaan, niin sen voi lukea tästä.
Oon tässä vähän sisustanut meidän olohuonetta uusiksi ja tein meidän olohuoneeseen rentoutumisnurkkauksen, lukunurkkauksen tai löhönurkkauksen, kuinka sitä nyt haluaa kutsua, sillä rakkaalla lapsella on monta nimeä. Ostin alunperin rottinkituolin lastenhuoneeseen, mutta se ei sieltä kuitenkaan löytänyt paikkaansa joten toin sen olohuoneeseen. Alunperin halusin ostaa Ikeasta Jennylund -nimisen nojatuolin, mutta en löytänyt niitä käytettynä sillä hetkellä, enkä uutta halunnut ostaa. Nyt kuitenkin ajattelin olla koko ajan silmät auki jos vaikka tori.fi:stä sellainen nojatuoli löytyisi. Tällä hetkellä oon kuitenkin tyytyväinen tähän nurkkaukseen. Meillä ei ole koskaan olkkarissa tällaista ollut, niin myös siksi oon kyllä innoissani. Itse asiassa bloggaan tälläkin hetkellä tuossa nurkkauksessa.
Oonkin tainnut täällä blogin puolella mainita, että oon pikku hiljaa alkanut muuttaa olohuoneen sisustusta beigestä harmaaseen. Esimerkiksi tuon torkkupeiton ostin juuri Jyskistä 11 eurolla, kun se oli tarjouksessa. En tosin tiedä, onko tuo niin kovin laadukasta materiaalia, kun se on akryyliä. Halvalla ei aina saa hyvää ja ens kerralla panostan kyllä laatuun ja maksan vähän enemmän. Olohuoneeseen pitäisi hankkia myös harmaat verhot, sillä ne toisivat kivaa väriä muuten melkein valkoiseen sisustukseen ja valkoiset verhot ovat ehkä vähän tylsät. Katselin esimerkiksi Elloksen tarjontaa ja löysinkin kivoja harmaita verhoja. Mulla olisikin teille Elloksen alennuskoodi*. Joten käyttäkää se ihmeessä hyödyksi!
Tällä hetkellä on muuten todella hankala kuvata yhtään mitään kuvia, kun ulkona on niin hirveän hämärää ja pilvistä. Luonnonvaloa ei vaan meinaa riittää edes keskipäivällä ja se vaikeuttaa bloggaamista. Itse kun tykkään kuvata ainoastaan luonnonvaloa hyödyntäen. Mutta eiköhän se taas tästä. Joulun jälkeen alkaakin päivä pitenemään ja valoisuus kasvaa.
Category: koti, sisustus, yhteistyö
sunnuntai 20. marraskuuta 2016
Perhosia vatsassa, hengitysvaikeuksia toisen ollessa lähellä, tuhat tekstiviestiä kuukaudessa (voikun olisikin ollut Whatsapp silloin), päivittäiset mesekeskustelut heti koulun jälkeen jatkuen yömyöhään, välitunnilla vaihdettuja katseita, kipinää, jännitystä, ujoja hymyjä,  kädestä kiinni pitäminen ensimmäistä kertaa koulussa, ensisuudelma, välitunnilla vaihdetut suukot, kouluvihkojen ja päiväkirjojen koristeleminen sydämillä, rakkauslaulujen kuuntelu, ensimmäisen kerran sanotut "rakastan sua", epävarmuus siitä kestääkö tämä, kelpaanko. Siinä muutama asia, jotka kuvaavat hyvin mun ajatuksia ja tapahtumia 14 ja 15 -vuotiaana, kun Timon kanssa tutustuttiin paremmin ja alettiin seurustelemaan. Kun kirjotan tätä, niin kyyneleet valuu ja pystyn hyvin palaamaan näihin tapahtumiin muistoissani. Liian usein nää vaan unohtuu arjen keskellä. Mä en todellakaan ajatellu sillon teininä, kun alettiin seurustella, että "tässä ois nyt tää mun tuleva aviomies". Elin silloin hetkessä ja laskin viikkoja ja kuukausia, mitä ollaan oltu yhdessä.
Nyt kuitenkin tuosta kaikesta on kulunut kymmenen vuotta, minkä tiedostan, että tässä iässä se on paljon. Ja paljon on myös mahtunut tähän kymmeneen vuoteen. Paljon iloa, naurua ja vaikeitakin hetkiä. Kaikille meidän suhde ei ole ollut mieleinen, meidän eroakin on toivottu ja jonkin verran on myös sabotoitu. Se kuitenkin kertoo enemmän heistä kuin meistä. Vastoinkäymiset tekee ihmisestä vahvempia ja ne ovat vain hitsanneet meidät enemmän yhteen. Ollaan alusta asti oltu Timon kanssa kuin paita ja peppu ja harvemmin meitä on nähnyt erillään.
Se mikä meidät on sitten pitänyt yhdessä tähän päivään asti, on mun mielestä avoimuus, luottamus, toisen kunnioitus ja yhdessä tekeminen. Me ei salata toisiltamme mitään, eikä ole asiaa, mistä ei voisi toiselle sanoa. Avoimuus tuo myös luottamusta toiseen, sillä jos toinen on avoin eikä salaa mitään, niin on helppo luottaa toiseen. Kunnioitus näkyy esimerkiksi siinä, että arvostamme toisiamme, hyväksymme toisen sellaisena kuin hän on, hyväksymme toisen tunteet ja mielipiteet, vaikka ne eroaisivatkin omista. Meidän suhteeseen ei kuulu toisen haukkuminen, mitätöinti, piikittely tai nolaaminen toisten nähden ja riitojen tullessa pyydämme ja annamme anteeksi. Me myös tykätään toistemme seurasta niin, että teemme asioita yhdessä ja me myös kuljetaan paljon yhdessä. Käydään esimerkiksi yhdessä ruokakaupassa ja katsotaan yhdessä Salkkareita ja Uutta päivää.
Vaikka me ollaan aina oltu ku paita ja peppu, niin silti nään meidät erillisinä ihmisinä, joilla on omat mielipiteet, kiinnostuksen kohteet ja ajatukset. Tosin mainittakoon tässä, että ollaan todella harvoin eri mieltä mistään! Jos mennään syömäänkin esimerkiksi Subway:hin, niin tilataan patonki aivan samoilla täytteillä. Haha. Sitten itse näen myös vahvuutena sen, että me ollaan seurusteltu niin nuoresta lähtien ja kasvettu samalla yhteen ja koettu paljon yhdessä. Toki asioilla on myös kaksi puolta ja se on ollut myös huonona asiana, koska on ollut niin lapsi monessa asiassa ja epävarma itsestään, enkä minä ainakaan ole mikään täydellinen tyttöystävä ollut.
Isoin asia kuitenkin on asenne avioliittoa ja parisuhdetta kohtaan. Mulle avioliitto on elinikäinen "kunnes kuolema erottaa". Ja se vaatii töitä. Ja vaatii tahtomista. Näin kymmenen vuoden jälkeen ei ole enää niitä samoja ihastumisentunteita kuin aluksi, eikä ole tarkoituskaan. Jos toista katsoisi koko ajan vaaleanpunaisten silmälasien läpi, niin kumppanuussuhde jäisi muodostumatta. Tarkoitus on sitoutua toiseen ihmiseen myös silloinkin, kun on vaikeaa, eikä välttämättä löydä enää sitä ihmistä, johon joskus on ihastunut. Toista ei tulisi silti monien vuosien jälkeenkään pitää itsestäänselvyytenä vaan sitä rakkautta tulisi näyttää monin eri tavoin. Oon ihan varma, että jokainen haluaa tuntea olevansa haluttu, rakastettu ja kumppanin ykkösvalinta edelleen monien vuosien jälkeenkin.
Itse näen myös, että rakkaus on tietysti tunne, mutta se on myös päätös. Sehän on ihan täys fakta, että maailmasta löytyy aina parempi, hauskempi, kauniimpi, komeampi ja seksikkäämpi ihminen kuin se sun oma kumppanis, koska eihän kukaan ole täydellinen. Olen kuitenkin päättänyt naimisiin mentäessä, että Timo on se mun "oikea" ja olen päättänyt pitää hänet parhaimpana, komeimpana ja seksikkäämpänä kuin kukaan muu.
Oon iloinen siitä, että mun vierellä on ihminen, jonka seurassa pystyn olemaan täysin oma itseni. Timo tietää mun menneisyyden, mun virheet, mun heikkoudet ja silti on mun vierellä. Ja on ollu jo kymmenen vuotta. Tästä on hyvä jatkaa.
Matkaan jos lähtee, niin matkalla haavoittuu
ja tulisena hehkuvat vasket himmeiksi kolhiintuu.
Olkoon niin, olkoon niin, mä tahdon elää sen kaiken
Category: ajatuksia, lifestyle, oma elämä
keskiviikko 16. marraskuuta 2016
Tuossa yks lauantai mut yllätettiin ihan totaalisesti. Olin mä jotain aavistellut ja tiennytkin, että mulle ollaan järjestämässä baby showereita, mutten kyllä yhtään tiennyt, että milloin. Täytyy kyllä sanoa, että Timo oli todella hyvin juonessa mukana, enkä edes epäillyt mitään! Kyllähän Timo vähän enemmän siivos, mitä normaalisti, mutta mulle meni täysin läpi myös se, että käytiin kaupungilla shoppailemassa, koska "mä tarttisin pitkähihaisia paitoja" ja tiedän, että Timo on niistä kauan puhunut. Ruokakaupassa piti myös käydä. Joten samalla, kun me oltiin kiertelemässä kauppoja, niin Timo oli jättänyt terassille meidän kotiavaimen, niin että mun äiti ja ystävät pääsi sisään järjestämään mulle yllätysjuhlia. Timo osas kyllä aikatauluttaakin kaikki niin hyvin, ettei itselle tullut missään vaiheessa sellaista fiilistä, että meillä ois kiire jonnekin. Oon sitä paitsi ollut varmaan kotiin tullessa niin nälkäinen tai keskittynyt jonnekin aivan muuhun, etten ole huomannut pieniä yksityiskohtia, jotka oli vähän epäilyttäviä, kuten äidin auto parkissa meidän lähellä tai hirveää määrää kenkien jälkiä lumessa meidän etupihalla.
Menin meidän pojan kanssa ensimmäisenä sisälle ja keskityin opettamaan meidän pojalle, että kengät riisutaan eteiseen, eikä lähdetä juoksemaan pitkin asuntoa ja samalla mun äiti ja ystävät olikin jo valmiina huutamaan "yllätys". Olin niin hämmentynyt tästä, etten oikeen tiennyt miten päin olla. Meidän koti oli koristeltu niin kauniiksi punaisin ja sinisin ilmapalloin ja serpentiinein. Pöytä oli täynnä kaikenlaisia herkkuja, mitä ystävät oli joko tuonut tai leiponut ja lisäksi lipaston päällä odotti upea vaippakakku. Keskityin aluksi vaan ottamaan valokuvia, koska olin tosiaan niin hämmentynyt, etten mennyt syömään vaikka moneen kertaan kehoitettiin. Haha. Perus bloggaaja - valokuvat ensin! Pitihän tämä ikuistaa.
Mun ystävät oli tosiaan vaippakakun lisäksi ostaneet mulle lahjaksi lahjakortin Intialaiseen päähierontaan. Sen lisäksi mulla oli tehtävänä silmät sidottuina arvata vauvoihin tai äitiyteen liittyviä tavaroita pelkästään koskemalla niihin. Aika hyvin arvasin, vaikka joidenkin tavaroiden nimet oli vähän hakusessa kuten liivinsuojukset. Mutta kyllä mä niistäjät ja tuttinauhat arvasin! Sain palkinnoksi tästä suorituksesta semmosen selviytymispakkauksen, jossa oli mm. nenäliinoja, Vauva-lehti, suklaata (sekä mulle että Timolle oma levynsä), karkkia, kasvonaamiota ym. Oli vieraillekin jotain tehtävää, sillä he saivat arvuutella tulevan vauvan sukupuolta, syntymäaikaa, mittoja ja mahdollisia nimiehdotuksia. Saadaan katsoa nämä arvaukset sitten vauvan synnyttyä.
Mun sanat ei edes riitä kuvaamaan sitä kuinka kiitollinen olen näistä juhlista ja siitä, kuinka ihania ihmisiä mun ympärillä on! Olin todella otettu ja kiitollinen siitä, että joku näkee näin paljon vaivaa järjestääkseen mulle ja vauvalle jotain tällaista näin isoa! Eikä edes mistään velvollisuudesta vaan sen takia, että haluaa osoittaa mulle, kuinka tärkeä olen. Iso kiitos siis, kun en muuta osaa vieläkään sanoa.♥
Category: babyshower, juhlat, lapset, lifestyle, oma elämä, vauva
sunnuntai 13. marraskuuta 2016
Pitkästä aikaa olisi vuorossa parhaimpien kirpputorilöytöjen esittelyä. Oon aika ahkerasti lähiaikoina käynyt kirppiksillä ja sitä kautta myös löytänytkin paljon juttuja. Nyt, kun raskaus on loppusuoralla, niin oon vähän uskaltanut ostaa jopa itselleni vaatteita. Todella paljon löytyy lapsille leluja ja pääsääntöisesti ostankin omalle lapselleni kaikki lelut käytettynä. Kirpputorit kun eivät nykypäivänä ole enää sellaisia, että sinne viedään ne kaikista huonokuntoisimmat jutut vaan löytyy myös uudenveroisia ja jopa ihan uusiakin vaatteita ja leluja.
Mun blogi tosiaan koki muodonmuutoksen, sillä säästin omaa aikaa sekä hermoja ja ostin blogille ulkoasun. Edellinen oli ollut jo melkein pari vuotta, jonka olin tehnyt itse ja välillä sitä muokkaillut.  Ulkoasun muokkailu on oikeasti ihan hirveää puuhaa jos sitä ei osaa. Joten tää oli vaan niin paljon parempi ratkaisu. Vaikka tämä ulkoasu onkin ostettu, niin pystyn tätä jonkin verran muokkaamaan ja oonkin tätä vähän muokkaillut ja koko ajan muokkailen lisää. Pitäisi uusi bannerikin tehdä jossain vaiheessa, kunhan saisin jonkun hyvän kuvan tai edes idean uudelle bannerille. Jos joku juttu ei toimi tai esimerkiksi kännykällä katsoessa nää sivut ei toimi, niin laittakaa kommenttia! Mutta nyt siihen postaukseen!
Nämä kaksi H&M:n paitaa löysin Ykkösbasaari kirppikseltä. Ylimmästä tykkäsin sen piristävän kuvioinnin vuoksi. Tosin saman kuvioinnin vuoksi Timo kysy ensimmäisenä "onks tää joku sun kotipaita". Ilmeisesti oli vähän liiankin erikoinen kuviointi verrattuna mun normaaliin pukeutumiseen. Haha. Maksoin siitä vain yhden euron. Alempaa crop-hupparia olen katsonut kaupassakin, sillä mulla on paljon korkeavyötäröisiä alaosia. joiden kanssa tällaiset lyhyemmät paidat sopii hyvin. Tästä hupparista maksoin 3€.
Tässä on tämä Object -merkkinen pitkä collegepaita, josta mainitsin mun edellisessä my day -postauksessa. Tätä tuskin on käytetty paria kertaa enempää ja ovh on varmasti jotain viidenkympin tienoilla. Maksoin tästä 18€ ja tätä tosiaan mietin pitkään, sillä en koskaan ole ostanut kirppikseltä vaatteita noin kalliilla hinnalla. Toivon vaan, että tää näyttää hyvältä mun päällä myös ilman tätä raskausmahaa.
Löysin myös hyväkuntoisen H&m:n talvihaalarin meidän pojalle kuudella eurolla. Ainoa ongelma oli, että toisesta lahkeesta puuttuu kuminauhalenksu, jonka saa laitettua kengän alle pitämään lahjetta paikoilla, mutta sinne saa kyllä ostettua uuden joten nou hätä.
Paremmaksi talvitakiksi ja niin sanotuksi "kauppatakiksi" löysin pojalle H&m:n mallistoa olevan mustan vähän vahapintaisen toppatakin. Tätä oli muuten haastava kuvata värin ja sen vahapinnan vuoksi, mutta menkööt tällainen vähän huonompi kuva. Takista maksoin 10€.
Oon tainnut mainitakin, että nykyään löytyy tollaselle melkein parivuotiaalle pojalle tosi huonosti hyväkuntoisia vaatteita kirppikseltä. Löysin kuitenkin H&m:n batmanpaidan kolmella eurolla.
Oon aktiivisesti kiertänyt kirpputoreja jo monta vuotta, enkä muista oonko edes koskaan törmännyt siellä rattikelkkoihin. Voi olla, että joskus on ollut myynnissä, muttei ole ollut tarvetta, niin en ole kiinnittänyt huomiota. Stigan rattikelkoista saa tosiaan uutena maksaa 50-100€ ja mä maksoin tästä vain 10€. Ykkösbasaari -kirppiksellä on tapana laittaa heidän Instagramtilille ja Facebook -sivuille kuvia juuri sillä hetkellä myynnissä olevista tuotteista ja bongasin tämän rattikelkan instakuvasta. Kuvan lisäämisestä tosin oli jo pari tuntia, kun sen näin, niin ajattelin, että se on varmaan jo mennyt. Kurvasin kuitenkin kattomaan ja siellä se edelleen oli. Poikahan tykkäs tästä älyttömästi!
Ostan kirpputoreilta myös paljon sisustusjuttuja kotiin. Löysin tällaisia vanhan näköisiä puulaatikoita kaksi kappaletta ja ajattelin näiden olevan hyviä keittiöön eri juttujen säilytykseen. Maksoin näistä 3€/kpl.
Tykkään hirveästi erilaisista laatikoista, joissa on tekstejä ja mulla olikin samaa sarjaa oleva lasikantinen laatikko, jossa lukee "rakkaat". Nyt sain samanlaisen sille kaveriksi viidellä eurolla. Laatikko on luultavasti ostettu alunperin Halpahallista.
Tämä alimman kuvan valokuvakehys oli todellinen aarre, sillä mulla on samaa sarjaa olevia erillisiä valokuvakehyksiä ennestään, jotka sopii ihanasti ton meidän lautatapetin kanssa. Itse asiassa oonkin yrittänyt etsiä niitä lisää, mutta tuloksetta. Nyt löysinkin sitten kaksi kappaletta kolmelle valokuvalle olevia kehyksiä. Toinen oli sitä paitsi vielä paketissa ja siitä huomasin, että nämä on joskus ostettu Seinäjoella sijaitsevasta Sopuraha -marketista. Olin kyllä niin iloinen näistä, että maksoin kehyksistä 6€/kpl, vaikka se vähän kirpaisikin.
Mitä mieltä ootte löydöistä?
Category: blogi, kirpputori, lapset, ostokset
My day 9.11 keskiviikko
perjantai 11. marraskuuta 2016
klo.08:11 Herään ja alan etsiä mun nenäkorua, joka on tippunut yöllä. Se on jännä, että mä itse aina herään siihen, kun se lähtee irti. Katselen onko kännykkään tullut mitään uutta ja pian alkaakin jo lastenhuoneesta kuulumaan "äitiiii". Siirryn sohvalle olohuoneeseen ja katsellaan pojan kanssa yhdessä youtubesta Mmiisas:in ja Sofialaurent:in uusimmat my day -videot. Laitan bluetooth -kaiuttimesta musiikkia Spotifyn kautta. Tosi kätevä tuo kaiutin, mikä saatiin Canonin jonkun kesäpaketin mukana, kun ostettiin tuo meidän uus järkkäri.
klo.09:02 Puen vaatteet päälle, käyn laittamassa auton lämmitykseen ja aloitan tätä postausta. Samalla aloitan päiväni närästyslääkkeellä (näitä raskausoireita). Käymme "keskustelua" pojan kanssa siitä, ettei mun metallista sisustuskoria voi vetää ympäri asuntoa lattioita pitkin.
klo.9:34 Syömme aamupalaa ja laitan itseni kuntoon lähtöä varten.
klo.10:20 Ollaan perillä ja käydään ensimmäisenä teollisuusalueella Lakeuden shoppis kirpputorilla. Oon pitänyt pitkän aikaa taukoa siellä käymisessä, kun lähdin niin monta kertaa tyhjin käsin, mutta nyt lähiaikoina oon tehnyt sieltä paljon löytöjä. Tällä kertaa löydän sieltä mm. vauvalle vaatteita ja itselleni pitkän Object:in collegepaidan. Mietin tuota paitaa hyvin pitkään, sillä en ole varmaan ikinä ostanut kirpputorilta mitään niin kallista. Toki paita oli ihan uudenveroinen, korkeintaan pari kertaa käytetty ja maksoin siitä 18€. Siitä on myöhemmin tulossa postausta joko asukuvien muodossa tai kirppislöytö -postauksessa tai molemmissa.
klo.11:05 Siirrymme Ykkösbasaari -kirppikselle ja löydän sieltäkin itselleni pari paitaa. Harmitti ihan sikana, kun siellä oli kokonainen kirppispöytä täynnä tyttöjen hyväkuntoisia 68-74 kokoisia Newbien vaatteita. No enhän mä niitä voinut ostaa, kun en tiedä kumpaa sukupuolta meidän vauva on!! Kokeilin itse myös paria H&M:n bombertakkia, mutta ne ois saanu olla numeron isompia. Harmitti sekin, koska en omista vielä yhtään bombertakkia. Kirppiskierroksen jälkeen käymme vielä Minimanissa katsomassa jos siellä olis ollut meidän keittiön tuoleihin harmaita istuintyynyjä. En vielä ostanut mitään, sillä katselen erilaisia vaihtoehtoja.
klo. 12:55 Kotona! Syödään lounas, jonka jälkeen otan kirppislöytö -postausta varten parit kuvat ja meen leikkimään pojan kanssa. Hän haluaa nykyään laitella mun hiuksia ja meikata mua. Hyvin tarkkaan käyttää mm. siveltimiä ja meikkisieniä, et ilmeisesti oon aika monta kertaa meikannu, kun hän on ollu näkemässä. Haha. Julkaisen samalla uuden postauksen blogiin vauvanvaatteista.
klo.15:10 Kattelen Kelan sivuilta mun tietoja, minkä verran oon saanut kodinhoitotukea tänä vuonna. En jaksa enää tänään soitella verotoimistoon, jotta saisin muutosverokortin. Timokin saapuu hetken päästä kotiin puhuen puhelimessa. Kohta jo puhutaankin molemmat, sillä äiti soittelee mulle. Näytän Timolle kaikkea, mitä löysin kirpputorilta.
klo. 16:41 Meen tietokoneelle tekemään blogijuttuja ja mietin, että olisin käynyt palauttamassa lähikauppaan pulloja ja postittamassa omalle isälleni isänpäiväkortin, mutta sitten ajattelin, että ehtiihän sen seuraavanakin päivänä tai mahdollisesti käydään kylässä heillä viikonloppuna.
klo. 20:00 Koko ilta oikestaan menee siivotessa ja pojan kanssa touhutessa. Laitan myös terassille kynttilöitä tunnelmaa tuomaan. Sain lajiteltua äitiyspakkauksen vaatteet, lakanat ym. pyykkikasoihin ja pesen sitten monta koneellista pyykkiä seuraavana päivänä. Käydään pojan kanssa suihkussa ja syödään iltapalaa.
klo.21:15 Käyn vielä ulkona viemässä roskia ja käyn katsomassa postin. Viime viikolla meiltä jäi kokonaan saamatta iso kasa mainoksia ja ilmaisjakelulehtiä ja ilmeisesti sama juttu myös tällä viikolla. Ärsyttää! En tiedä onko jakelija vaihtunut vai oliko se huolimattomuusvirhe. Laitoin siitä palautettakin, mutta vissiin pitää laittaa uutta jos huomennakaan ei ole niitä laatikossa.
klo.21:30 Meen sänkyyn ja alan katsoa someja läpi sekä viime lauantain Haluatko miljonääriksi ohjelmaa. Mä aina jännitän hirveesti, et kuinka niillä kilpailijoilla menee. Yritän myös itse kattoa kuinka pitkälle pääsisin, että pitäis käyttää oljenkorsia jne.
klo.23:05 Mua väsyttää jo niin paljon ja tuntuu, että oisin tulossa kipeäks, niin käyn nopeaa pesemässä hampaat ja meen takas sänkyyn. Pyydän vielä Timoa tuomaan olkkarista viltin ja nukahdan melkein samantien.
Tällainen oli mun tämän viikon keskiviikko. Mua harmittaa kovasti, sillä haluaisin tehdä välillä my day -postauksia videolla niinkuin tein keväällä, mutta siinä on vähän elektroniikkaongelmia sekä ajallisia ongelmia. Videoiden editoiminen vie liikaa aikaa mun arjesta, etten tällä hetkellä niitä pysty toteuttamaan, koska muuten näiden muiden postauksien tekeminen kärsii. Joten pysytään ainakin toistaiseksi kirjoitetuissa postauksissa. Täällä ollaan kipeinä sekä minä että poika ja viime yö tuli nukuttua aika huonosti. Tänään ois tuossa keskustassa sijaitsevassa Huvikumpu -lastentarvikeliikkeessä ilmainen masukuvaus odottajille joten yritän päästä siellä käymään kurkkukivusta ja pienestä flunssasta huolimatta. Kuumetta ei onneksi ole!
Niin ja huomasin tuossa eilen, että mun blogin ulkoasussa on joku ihme juttu, että tohon alas tulee alapalkki ja sitä pystyy rullaamaan aika paljon tonne sivulle päin. Ei mitään hajua, miksi se on siellä, koska en ole muokannut ulkoasua pitkään aikaan, mutta yritän tehdä asialle jotain. Pahoittelut siitä!
Edit: Ostinkin kokonaan uuden ulkoasun blogiin. Tää saattaa näyttää vähän hassulta, mutta korjailen tätä koko ajan. :)
Category: bloggaus, blogi, lifestyle, my day, oma elämä
keskiviikko 9. marraskuuta 2016
Myönnän, että vauvanvaatteet on ihan älyttömän söpöjä, ihania ja niin pieniä! Rakastan oman lapsen pukemista vaatteisiin, jotka sopii mielestäni hyvin yhteen. Se ei tarkoita sitä, että lapseni olisi aina puettu niin, että olisin tarkkaan miettinyt hänen asukokonaisuutensa. Se ei tarkoita myöskään sitä, etteikö lapsi saisi olla lapsi ja tehdä asioita, joissa vaatteet likaantuvat. Sitten vaatteet vaan laitetaan pesuun.
Suurimman osan vauvan vaatteista esikoisenkin aikana ostin kirpputoreilta. Oon oikea kirpputorihaukka! Esikoisen kohdalla ostin paljon huonokuntoisia vaatteita, koska en ollut niin tarkka. Nykyään olen hyvin tarkka siitä, mitä sieltä kirpputorilta tuon kotiin, vaikka joku paita maksaisi vain euron. Mä en osta kirpputorilta venyneitä, rikkinäisiä, liian nukkaisia tai valmiiksi likaisia vaatteita. Ennen kotiin tuli sellaisiakin vaatteita, koska ajattelin, ettei se niin haittaa. Mulla on lasten vaatteissa aika tarkka maku. Mulle ei niinkään ole väliä, onko vaate ostettu Tokmannilta vai Zarasta, vaan kuviot ja värisävyt ovat tärkeitä. En kuitenkaan ole niin tarkka, etteikö vaatteet kelpaisi, vaikkei ne olisikaan ihan mun makuun. Esimerkiksi kaikki äitiyspakkauksen vaatteet ei miellytä silmää, mutta käytän niitä silti. Pääasia, että lapsella on vaatteita. Silti olen sellainen äiti, joka ainakin tällä hetkellä jättää ne Disney -kuvioiset vaatteet kauppaan. Jossain vaiheessa varmasti lapsi itse niitä toivoo ja totta kai sillon niitä ostan. Mulle tärkeintä on se, että lapsi viihtyy omissa vaatteissaan ja ne ovat käytännöllisiä.
Me emme tiedä tulevan vauvan sukupuolta. Olisimme halunneet tietää, mutta vauva on halunnut pitää sen meiltä salassa. Esikoisen kaikki vaatteet ovat tallella ja sieltä löytyy siis poikien vaatteet ja jonkin verran neutraaleja vaatteita. En ole ostanut enempää poikien vaatteita, mutta olen valmistautunut myös tytön tuloon. Jos siis olet nähnyt mun ostelevan tyttöjen vaatteita ja olet tehnyt johtopäätöksen, että meille tulisi tyttö, niin se ei luultavasti pidä paikkaansa. Olen vain varautunut siihen, että vaatekaapista löytyy näitä pienimpiä vauvanvaatteita myös tytölle, ettei kaikki vaatteet ole neutraaleja.
Category: inspiraatio, kirpputori, lapset, lasten vaatteet, ostokset, vauva
lauantai 5. marraskuuta 2016
Ajattelin tänään tehdä ihan perus kuulumispostauksen, kun en ole vähään aikaan sellaista tehnyt. Tänään on kyllä ollu ihan mieletön päivä ja mut yllätettiin ihan täysin baby showereiden merkeissä! Mutta ei siitä sen enempää, sillä teen siitä vielä erillisen postauksen jossain vaiheessa. Oon vieläkin ihan sekaisin, mutta enköhän mä saa ajatukset kasaan tässä jossain vaiheessa. On kyllä kiva välillä kirjotellakin ihan tällaisia tavallisia kuulumisjuttuja kaiken ns. pinnallisten postausten sekaan.
Tuossa lokakuun puolella oli yks viikonloppu meidän seurakunnan vuosittainen Ilta conference nuortentapahtuma, joka kerää lähelle tuhat nuorta ympäri Suomen. Sattumoisin meillä oli taas samaan aikaan taloyhtiön kökkäpäivä joten oli hyvin kiireinen ja väsyttävä viikonloppu. Tapahtuman yhteydessä oli järjestetty brunssi, niin oon yleensä oman syömisen lisäksi leiponut sinne kakkuja. Tänäkin vuonna leivoin pari mutakakkua perjantaina ja vein lauantaiaamuna kirkolle. Sitten lauantaina haravoitiin kökkäpäivässä ja käytiin tapahtumassa. Nuo iltatilaisuudet ei vaan enää ole mua varten, kun ne alko klo. 21 illalla ja olin ihan älyttömän väsynyt jo ennen puolta yötä. Alan vissiin olla jo liian vanha tai sitten raskauskin väsyttää.
Sato tänne Seinäjoellekin vähän lunta perjantaina ja seuraavana yönä tuli vielä vähän lisää lunta. Tämä kuva on otettu perjantailta. On se kiva, että maassa on edes vähän lunta, sillä tulee heti paljon kivemman näköstä ulkona. Oon muutenkin tykännyt näistä pikkupakkasista, mitä on ollut. Kyllä ainakin jouluna pitää lumi olla maassa!
Raskaus on sujunut hyvin ja enää ei onneks ole tarvinnut oksentaa jos ei lasketa sitä, että rautalääkkeen kanssa on ollut ongelmia. Miksi niistä tehdään niin pahan makuisia tai muuten vaan juuri mulle epäsopivia? Tällä hetkellä on hyvin vähän mitään raskausoireita, vaikka iso maha alkaa olla tiellä ja sitä kautta haitata elämää. Ikävöin esimerkiksi mahallaan nukkumista! On se silti niin ihana ja käsittämätön fiilis ajatella, kuinka mun mahassa kasvaa oikea ihminen. Ihan älytöntä, mihin mun oma kroppa pystyy. Tämä toinen raskaus on varsinkin nyt loppuvaiheessa mennyt hirmunopeaa, eikä enää olekaan kovin montaa viikkoa jäljellä. En ole halunnut täällä blogin puolella kertoa tarkkoja viikkoja tai laskettua aikaa, sillä koen sen asian olevan sen verran henkilökohtainen. Mutta kyllä mä tietysti tänne blogin puolelle kerron sitten, kun vauva syntyy. Mua voi kuitenkin seurata myös Instagramissa nimimerkillä @jennislullaby ja sinne laittelen välillä vähän reaaliaikaisempia kuulumisia. Mun tili on tällä hetkellä yksityinen, mutta hyväksyn kyllä kaikki seuraamispyynnöt.
Paketoin tuossa ensimmäisen joululahjankin ja olin kerrankin ajoissa! Muutenkin olen alkanut vähän jo fiilistellä tulevaa joulua mm. blogijoulukalenterin muodossa. En lupaa mitään, mutta suunnitteilla olisi tehdä tänne blogiin jonkinlainen joulukalenteri, johon tulisi vähän erikoispostauksia, ehkä pari arvontaa ja tietysti jouluaiheisiakin postauksia. Ihan kun tässä ei ennen vauvan syntymää olisi vielä muutakin tekemistä, niin keksin itselleni vielä tällaisen tekemisen tähän. Haha. Oonkin näitä postauksia jo tehnyt valmiiksi luonnoksiin, niin joulukuussa olisi kaikki postaukset jo ajastettu valmiiksi eikä tarvitsisi niitä murehtia. Kertokaa ihmeessä oisko teidän mielestä tällanen idea hyvä? Ja jos teillä on heittää postaustoiveita, niin laittakaa niitäkin.
Category: blogi, kuulumiset, lifestyle, oma elämä, raskaus
Uudemmat tekstit Vanhemmat tekstit Etusivu
Hei! Olen 27-vuotias nuori nainen Seinäjoelta. Olen vaimo yhdelle miehelle ja äiti kolmelle lapselle (poika 12/14, tyttö 12/16 ja poika 10/18).
Blogistani löytyy ripaus muotia, hyviä reseptejä, kirppislöytöjä, sisustusta, arkea kotiäidin näkökulmasta sekä ennen kaikkea hyvää mieltä. Välillä mennään myös pintaa syvemmälle.
Olen lopettanut bloggaamisen, mutta minut löytää edelleen Instagramista @jennislullaby ja saa yhteyden sähköpostilla: jennislullaby(at)hotmail.com
Luukku 3. Jouluinen Rocky road
Joulu ja suklaa on kyllä ihan ehdoton yhdistelmä, Ne sopii yhteen kuin paita ja peppu. Siksi haluan jakaa teille jouluisen Rocky road...
Sisustukseen sopivat treenivälineet + arvonta
Postaus on toteutettu yhteistyössä Suomen voimistelutuotteen ja KidSpotin kanssa.   Mulla on erityisesti lasten saamisen jälkeen liikun...
Blogin 1-vuotissynttärit ja arvonta
Olin pitänyt aikaisemmin reilu kolme vuotta toista lifestyleblogia, mutta lopettanut sen sitten. Aluksi oli tosi kiva olla ilman bl...
My day 9.11 keskiviikko
CopyRight © | Theme Designed By Hello Manhattan